বাড়ির মালিক-ভাড়াটিয়ার বিবাদ গড়াল প্রাণনাশের চেষ্টা, শ্লীলতাহানি, মারধরের অভিযোগ পর্যন্ত! শনিবার সকালে আর এন গুহ রোডের ঘটনায় রাজনৈতিক রং লাগতেও দেরি হল না।
স্থানীয় সূত্রের খবর, আর এন গুহ রোডের আবাসনের পাঁচতলায় সাগর মজুমদারের বাড়িতে ২০১৪ সালের অক্টোবর থেকে ভাড়া থাকেন কলকাতা হাইকোর্টের আইনজীবী তথা স্থানীয় সিপিএম নেত্রী রিনা বন্দ্যোপাধ্যায়। পুলিশ সূত্রের খবর, রিনা অভিযোগপত্রে জানিয়েছেন, সকাল ১০টা নাগাদ আচমকা সাগর এবং তাঁর স্ত্রী কণীনিকা তাঁর বাড়িতে চড়াও হন। 

রিনা কিছু বুঝে ওঠার আগেই চড়থাপ্পড় শুরু হয়ে যায়। এরপর কথা কাটাকাটির মধ্যে কণীনিকা রিনার মুখে রুমাল জাতীয় কিছু চেপে ধরেন। তাঁকে জোর করে কিছু খাওয়ানো হয়। ছিঁড়ে দেওয়া হয় জামাকাপড়। মহিলার আরও বক্তব্য, ঘটনার জেরে তিনি সংজ্ঞাহীন হয়ে পড়েছিলেন। প্রতিবেশী এক মহিলা তাঁর চোখেমুখে জল ছিটিয়ে জ্ঞান ফেরান। 

এরপর ফোনে সিপিএম নেত্রী ভারতী মুৎসুদ্দির সঙ্গে যোগাযোগ করেন রিনা। ভারতীর ফোনে ঘটনাস্থলে আসে দমদম থানা এবং রিনার হাইকোর্টের সহকর্মীরা। আপাতত ওই মহিলা আর জি কর হাসপাতালে চিকিৎসাধীন।
পুলিশ সূত্রের খবর, সাগর, তাঁর স্ত্রী-সহ মোট ২৫ জনের বিরুদ্ধে অভিযোগ দায়ের হয়েছে। সাগর অবশ্য রিনার বক্তব্যকে ‘হাস্যকর’ বলেছেন। তাঁর কথায়, ‘‘দীর্ঘদিন ধরে ভাড়া দিচ্ছিলেন না। সকালে ভাড়া চাইতে গেলে দুর্ব্যবহার করেন। তখন আইনজীবী মারফত ব্যবস্থা নেব বলে চলে আসি।’’ 
রিনার ঘনিষ্ঠদের অভিযোগ, হামলার পিছনে রয়েছে শাসকদল। স্থানীয় তৃণমূল কাউন্সিলর অভিজিৎ মিত্রের ‘মদতে’ এদিন হামলা চালিয়েছেন সাগর। যার প্রেক্ষিতে অভিজিৎ বলেন, ‘‘আইন আইনের পথে চলবে। বাড়ির মালিক এবং ভাড়াটিয়ার ঝামেলায় কাউন্সিলর কেন, কাউন্সিলরের কোনও লোকও যাবে না।’’